የኢትዮጵያ ንግድ ባንክ ከታክስ በፊት 10.9 ቢሊዮን ብር አተረፍኩ አለ
የኢትዮጵያ ንግድ ባንክ በ2008 በጀት ዓመት በዘጠኝ ወራት የዕቅድ አፈጻጸሙ ከታክስ በፊት 10.9 ቢሊዮን ብር ትርፍ ማግኘቱን አስታወቀ፡፡ባንኩ የዘጠኝ ወራት ዕቅድ አፈጻጸሙን በሚመለከት ሰሞኑን ባደረገው ግምገማ፣ የባንኩ ጠቅላላ ሀብት 359.3 ቢሊዮን ብር መድረሱንና ከታክስ በፊት ያገኘው ትርፍ 10.9 ቢሊዮን ብር መሆኑን እንዳረጋገጠ፣ የባንኩ የኮሙዩኒኬሽን ሥራ አስኪያጅ አቶ ኤፍሬም መኩሪያ ተናግረዋል፡፡የባንኩ ተቀማጭ የገንዘብ መጠን 272 ቢሊዮን ብር መድረሱን የጠቀሱት አቶ ኤፍሬም፣ በዘጠኝ ወራት ዕቅድ አፈጻጸም የተገኘው ተቀማጭ ገንዘብ 30.4 ቢሊዮን ብር መሆኑን ጠቁመዋል፡፡ ካለፈው በጀት ዓመት ዘጠኝ ወራት ዕቅድ አፈጻጸም ጋር ሲነፃፀርም የ51.3 ቢሊዮን ብር ብልጫ መኖሩንም አክለዋል፡፡ባንኩ ከተለያዩ ምንጮች ማለትም ከወጪ ንግድ 455.7 ሚሊዮን ዶላር፣ ከውጭ የሐዋላ አገልግሎት፣ ከአገልግሎት ሽያጭና ከውጭ አገር ገንዘብ ምንዛሪ 2.9 ቢሊዮን ዶላር፣ በምድሩ 3.4 ቢሊዮን ዶላር መሰብሰብ መቻሉን አቶ ኤፍሬም አስረድተዋል፡፡የኢትዮጵያ ንግድ ባንክ ውጤታማ ተግባር ካከናወነባቸው ሥራዎች፣ ከብድር ተመላሽ ከተቀማጭ ማሰባሰብና ከሌሎች የባንክ ሥራዎች የተገኘ ገንዘብ ተመልሶ ወደ ኢኮኖሚው እንዲገባ ማድረጉ መሆኑን ሥራ አስኪያጁ ገልጸዋል፡፡ 64.9 ቢሊዮን ብር አዲስ ብድር ለማቅረብ መቻሉንና ለልዩ ልዩ ዘርፎች ከተሰጠ ብድር ውስጥ (መጠኑ አልተገለጸም) 34.3 ቢሊዮን ብር ያህል ለመሰብሰብ መቻሉን ጠቁመዋል፡፡ባንኩ ተጨማሪ ቅርንጫፎችን በመክፈት፣ የኤሌክትሮኒክስ የባንክ አገልግሎት በማስፋፋትና ልዩ ልዩ የማኅበረሰብ ክፍሎችን ማዕከል ያደረገ የቁጠባ ሒሳብ እያስተዋወቀ መሆኑን አስረድተዋል፡፡ በዘጠኝ ወራት የዕቅድ አፈጻጸም ላይ እንደታየው አዳዲስ የተቀጠሩትን ሠራተኞች ጨምሮ የሰው ኃይሉን 25,478 ማድረሱን አቶ ኤፍሬም ተናግረዋል፡፡